PREDBEŽNÁ INFORMÁCIA
(podľa § 9 zákona č. 400/2015 Z. z. o tvorbe právnych predpisov
a o Zbierke zákonov Slovenskej republiky a o zmene a doplnení niektorých zákonov)


1. Pripravovaný právny predpis:
Návrh vyhlášky Štatistického úradu Slovenskej republiky, ktorou sa ustanovuje údajová základňa (ďalej len „vyhláška“).

2. Základné ciele právnej úpravy:
Návrh vyhlášky sa pripravuje ako vykonávací predpis k novému zákonu o oficiálnej štatistike a o zmene a doplnení niektorých zákonov (zákon o oficiálnej štatistike), ktorý po prijatí s účinnosťou od 1. januára 2027 nahradí súčasný zákon č. 540/2001 Z. z. o štátnej štatistike v znení neskorších predpisov. Vládny návrh zákona o oficiálnej štatistike je aktuálne v II. čítaní v Národnej rade Slovenskej republiky (tlač 1473).

Cieľom predloženého návrhu vyhlášky je zabezpečiť zdroje údajov na tvorbu a skvalitnenie oficiálnej štatistiky a zostavenie štatistík v súlade s Európskym štatistickým programom a s potrebami používateľov štatistických informácií.  

Návrh zákona o oficiálnej štatistike prináša významnú zmenu, ktorou je vecné a legislatívne oddelenie údajovej základne (vymedzenie zdrojov údajov využiteľných na štatistické účely) od vymedzenia úloh členov národného štatistického systému, ktoré budú povinné plniť v rámci trojročného štátneho štatistického programu. Vyhláška o údajovej základni sa bude sa meniť a dopĺňať na ročnej báze podľa potreby bez potreby opätovného vydania celého jej znenia po uplynutí príslušného trojročného programovacieho obdobia.

Obsahové ťažisko úpravy bude na prílohách vyhlášky, ktoré upravujú vymedzenie zdrojov údajov využívaných členmi národného štatistického systému. V prílohe č. 1 údajovej základne budú zaradené štatistické zisťovania vykonávané členmi národného štatistického systému. 

V rámci ďalších príloh údajovej základne budú zaradené ďalšie zdroje údajov využívané na tvorbu oficiálnej štatistiky podľa § 19 ods. 2 vládneho návrhu zákona o oficiálnej štatistike. Sem patria údaje, ktoré boli prevzaté z administratívnych zdrojov údajov, získané ako výsledky rezortných štatistických zisťovaní, zo súkromných zdrojov údajov, z referenčných registrov, zo súbor zdieľaných členmi európskeho štatistického systému a iné zdroje údajov ustanovené v podobe taxatívneho zoznamu s využitím odkazov na osobitné predpisy.

Novým prvkom bude z hľadiska legislatívnej techniky odbúranie úvodných zoznamov v prílohách a odstránenie neprehľadného číslovania v jednotlivých vymedzeniach oproti vyhláškam, ktorými sa vydával program štátnych štatistických zisťovaní na príslušné programové obdobie.

Z vecného hľadiska bude doplnené priradenie štatistického okruhu štatistického pracovného programu na príslušné trojročné obdobie ku každému zdroju údajov, aby bol zrejmý vzťah medzi účelom tvorby štatistiky, úlohami členov národného štatistického systému a konkrétnym zdrojom údajov, ktorým sa daný štatistický okruh realizuje. 

Pri administratívnych zdrojoch údajov a výsledkoch rezortných štatistík sa nebudú uvádzať lehoty na poskytnutie údajov, ktoré vzhľadom na ich rozsah a operatívne zmeny sú  vymedzené dohodami s príslušnými držiteľmi údajov na zmluvnej báze.

3. Zhodnotenie súčasného stavu:
Rokom 2026 končí trojročný Program štátnych štatistických zisťovaní, ktorý sa riadi vyhláškou č. 425/2023 Z. z. v znení neskorších predpisov. 

Úrad pristúpil z čisto legislatívno-procesných dôvodov aj k tvorbe novej vyhlášky podľa § 12 ods. 1 a § 18 ods. 6 zrušovaného zákona č. 540/2001 Z. z. Návrh tejto vyhlášky, ktorou sa mal vydať Program štátnych štatistických zisťovaní na roky 2027 až 2029 je síce aktuálne do 20. novembra 2026 v pripomienkovom konaní (LP/2026/591), ale ak dôjde k schváleniu vládneho návrhu zákona o oficiálnej štatistike, v tvorbe návrhu vyhlášky sa nebude ďalej pokračovať. 

Všetky zdroje údajov, ktoré členovia národného štatistického systému hodlajú využívať na plnenie úloh oficiálnej štatistiky po 31. decembri 2026, sú obsiahnuté v návrhu vyhlášky, ktorou sa vydáva Program štátnych štatistických zisťovaní na roky 2027 až 2029, a preto sú zahrnuté do návrhu vyhlášky o údajovej základni, ktorá nadobudne účinnosť rovnakým dňom ako prevažná väčšina ustanovení nového zákona o oficiálnej štatistike , t. j. od 1. januára 2027. 

K návrhu vyhlášky, ktorou sa mal vydať Program štátnych štatistických zisťovaní na roky 2027 až 2029 boli uskutočnené konzultácie s podnikateľmi a ich zastupiteľskými organizáciami, ktoré sa týkali plnenia spravodajských povinností. Návrh vyhlášky, ktorou sa vydáva Program štátnych štatistických zisťovaní na roky 2027 až 2029 bol predmetom predbežného pripomienkového konania. Náklady administratívnej záťaže podnikateľského prostredia boli v doložke vybraných vplyvov detailne zhodnotené a úrad vyhovel aj pripomienkam Stálej pracovnej komisie na posudzovanie vybraných vplyvov Legislatívnej rady vlády Slovenskej republiky pri Ministerstve hospodárstva Slovenskej republiky. Pokiaľ ide o budúcich súkromných držiteľov údajov, úrad absolvoval viacero úspešných pracovných stretnutí ku konkrétnej podobe pokračujúcej resp. budúcej vecnej spolupráce. Aktuálne úrad a dotknuté podnikateľské subjekty pripravujú zmluvy o poskytovaní požadovaných údajov na tvorbu oficiálnej štatistiky. 

4. Spôsob zapojenia verejnosti do prípravy právneho predpisu:
Verejnosť sa môže zapojiť do prípravy návrhu vyhlášky formou zasielania podnetov alebo návrhov v intenciách vecného zamerania podľa bodu 2 od 11. novembra 2026 do 16. novembra 2026.


[bookmark: _GoBack]Kontaktné údaje:
Štatistický úrad Slovenskej republiky
sekcia všeobecnej metodiky, registrov a koordinácie národného štatistického systému
odbor koordinácie štatistických zisťovaní a NŠS
P.O. Box 67 
840 00 Bratislava 4
e-mail: martina.mikleticova@statistics.sk

5. Predpokladaný termín začatia pripomienkového konania: november 2026.

